‘ญี่ปุ่น’อัดอีก3แสนล.ปลุกศก.ก่อนเลือกตั้ง
ญี่ปุ่นกระตุ้นชีพจรเศรษฐกิจอีกระลอกกว่า 3 แสนล้าน
1 ธ.ค. 2555

ญี่ปุ่นกระตุ้นชีพจรเศรษฐกิจอีกระลอกกว่า 3 แสนล้าน
เมื่อวันที่ 30 พ.ย. คณะรัฐมนตรีญี่ปุ่นมีมติอนุมัติแผนกระตุ้นเศรษฐกิจรอบใหม่มูลค่า 1.07 หมื่นล้านเหรียญสหรัฐ (ราว 3.3 แสนล้านบาท) เพื่อเป็นการอัดเงินเข้าสู่ระบบเศรษฐกิจอีกครั้งในช่วงไม่กี่เดือนที่ผ่านมา และมากกว่าเมื่อครั้งเดือน ต.ค. เกือบ 2 เท่าตัวทีเดียว
การกระตุ้นเศรษฐกิจในครั้งนี้ เกิดขึ้นก่อนหน้าที่ญี่ปุ่นจะเลือกตั้งกันใหม่ในอีก 2 สัปดาห์ข้างหน้า คือในวันที่ 16 ธ.ค. ซึ่งจะทำให้ญี่ปุ่นมีนายกรัฐมนตรีคนที่ 7 ใน 6 ปีเท่านั้น 
การกระตุ้นเศรษฐกิจในครั้งนี้จะเน้นไปที่การสร้างการเติบโตในหลายภาคเศรษฐกิจ รวมไปถึงระบบสาธารณสุขและการเกษตร ตลอดไปจนถึงโครงการก่อสร้างสาธารณะต่างๆ ที่สืบเนื่องจากโครงการฟื้นฟูพื้นที่ประสบภัยสึนามิเมื่อต้นปี 2554
ทั้งนี้ จากผลการสำรวจล่าสุดระบุว่า นายกรัฐมนตรี โยชิฮิโกะ โนดะ และพรรครัฐบาล คือพรรคประชาธิปไตยแห่งญี่ปุ่น (ดีพีเจ) จะพ่ายแพ้การเลือกตั้งให้กับพรรคฝ่ายค้าน คือพรรคเสรีประชาธิปไตย ของ ชินโซะ อาเบะ อย่างแน่นอน
ทั้งนี้ อาเบะ ได้ประกาศลั่นว่า จะเดินหน้าโครงการก่อสร้างสาธารณะและกดดันให้ธนาคารกลางญี่ปุ่นออกมาตรการผ่อนปรนทางการเงินเพื่อกระตุ้นเศรษฐกิจมากกว่าที่เป็นอยู่